Uredba Komisije (ES) št. 2788/98

z dne 22. decembra 1998

o spremembi Direktive Sveta 70/524/EGS o dodatkih v krmi glede preklica odobritve nekaterih pospeševalcev rasti

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Akta o pristopu Avstrije, Finske in Švedske in zlasti člena 151 skupaj z naslovom VII(E)(4) Priloge XV in sprememb Pogodb, s katerimi je bila ustanovljena Evropska unija,

ob upoštevanju Direktive Sveta 70/524/EGS z dne 23. novembra 1970 o dodatkih v krmi [1], kakor je bila nazadnje spremenjena z Direktivo Komisije 98/19/ES [2], in zlasti njenega člena 11(3),

ker je bilo Švedski s Prilogo XV k Aktu o pristopu odobreno, da v zvezi s prepovedjo uporabe tistih dodatkov v krmi, ki spadajo v skupino pospeševalcev rasti, obdrži svojo zakonodajo, veljavno pred pristopom, do 31. decembra 1998; ker je Švedska 10. aprila 1997 in 2. februarja 1998 s podrobno znanstveno argumentacijo predložila prošnjo za uskladitev glede karbadoksa in olakvindoksa; ker se mora Komisija najkasneje do 31. decembra 1998 odločiti o prošnji za uskladitev, ki jo je predložila Švedska;

ker lahko po členu 11 Direktive 70/524/EGS država članica, zaradi novih informacij ali ponovne ocenitve obstoječih informacij, ki so bile opravljene potem ko so bile sprejete omenjene določbe, utemeljeno meni, da je uporaba enega izmed dodatkov, navedenih v Prilogi I, nevarna za zdravje živali ali ljudi ali za okolje, začasno prekliče odobritev uporabe tega dodatka;

ker je Kraljevina Nizozemska 6. septembra 1997 na svojem ozemlju prepovedala uporabo karbadoksa v krmi; ker je 18. julija 1997 drugim članicam in Komisiji sporočila podrobne razloge za to odločitev;

ker se po členu 3a(b) Direktive 70/524/EGS ne sme odobriti substance, če ta glede na pogoje uporabe škodljivo učinkuje na zdravje ljudi ali živali;

ker se je Komisija posvetovala z Znanstvenim odborom za prehrano živali (ZOPŽ) glede tega, ali je na podlagi informacij, ki jih je prejela Komisija, uporaba kinoksalin-N-dioksid karbadoksa in olakvindoksa nevarna za potrošnike, delavce ali za samo žival;

ker je potem, ko je proučil informacije, predložene Komisiji, ZOPŽ 10. julija 1998 v izdanem mnenju sporočil, da je ohranil prvotno mnenje o sprejemljivosti kinoksalin-N-dioksid karbadoksa in olakvindoksa, v okviru prej določenih pogojev uporabe;

ker pa je ZOPŽ potrdil, da nobena od teh dveh substanc pri laboratorijskih testih na živalih ne kaže idealnih varnostnih lastnosti, in da se v prihodnje verjetno ne bodo razvijali dodatki s takimi genotoksičnimi lastnostmi;

ker je ZKPŽ potrdil, da je karbadoks genotoksičen in karcinogen za glodalce in da je olakvindoks genotoksičen in tumorogen za glodalce;

ker ZKPŽ meni, Komisija pa se popolnoma strinja, da je morebitna izpostavljenost delavcev nedvomno nevarna, ker so izpostavljeni primarnim molekulam; ker so posamezniki, ki menjajo vreče zračnih filtrov v tovarnah krmnih mešanic še posebno v nevarnosti glede genotoksičnosti in karcinogenosti zaradi možne izpostavljenosti prek kože ali z vdihavanjem; ker obstaja možnost, da posamezniki, ki so izpostavljeni dodatkom v tovarni ali na kmetiji, absorbirajo primarno substanco;

ker se ZKPŽ zaveda, da mora biti izpolnjenih veliko pogojev, preden se te substance lahko varno uporabljajo; ker bi ZKPŽ rad vedel, če se ti pogoji res izpolnjujejo; ker ZKPŽ še zlasti priporoča, da bi se na novo ocenila izpostavljenost karbadoksu in olakvindoksu na delovnem mestu, in da bi se izvedle epidemiološke raziskave o zdravstvenem stanju delavcev, izpostavljenih dodatkom;

ker Komisija meni, da ni mogoče določiti meje za genotoksičen dodatek, pod katero dodatek ni nevaren za potrošnika, ker lahko celo majhna količina ostankov dodatka izzove tumorogeno mutacijo; ker zato ni mogoče določiti roka za preklic, ki bi zagotovil varnost potrošnikov;

ker Komisija meni, da natančen opis sestave preparatov in priporočila, da se nosi masko in zaščitno obleko, niso dovolj, da bi se zagotovila zaščito delavcev v tovarni ali na kmetiji; ker je Komisija dejansko dobila poročila o primerih živinorejcev, ki so bili brez zaščite z vdihavanjem ali prek kože izpostavljeni genotoksičnim in možno karcinogenim primarnim substancam;

ker bi bilo treba glede na možne škodljive učinke na zdravje ljudi preklicati odobritev za pospeševalca rasti karbadoks in olakvindoks;

ker so ukrepi, predvideni s to uredbo, v skladu z mnenjem Stalnega odbora za krmo,

SPREJELA NASLEDNJO UREDBO:

Člen 1

Vpisa v Prilogi B Direktive 70/524/EGS za naslednja pospeševalca rasti sta črtana:

"- Karbadoks

- Olakvindoks".

Člen 2

Ta Uredba začne veljati tretji dan po objavi v Uradnem listu Evropskih skupnosti.

Ta uredba se uporablja od 1. januarja 1999.

Vendar pa v primeru, če se država članica še ni uskladila z zakonodajo Skupnosti na dan začetka veljave te uredbe in prepovedala enega ali obeh pospeševalcev rasti, iz člena 1 te uredbe, ta pospeševalec ali ta pospeševalca rasti ostane(-ta) odobren(-a) v tej državi članici do 31. avgusta 1999.

Ta uredba je v celoti zavezujoča in neposredno veljavna v vseh državah članicah.

V Bruslju, 22. decembra 1998

Za Komisijo

Franz Fischler

Član Komisije

[1] UL L 270, 14.12.1970, str. 1.

[2] UL L 96, 28.3.1998, str. 39.